**Informatīvais ziņojums**

**Par Darbības programmas ”Izaugsme un nodarbinātība” 8.3.3. specifiskā atbalsta mērķa “Attīstīt NEET jauniešu prasmes un veicināt to iesaisti izglītībā, NVA īstenotajos pasākumos Jauniešu garantijas ietvaros un nevalstisko organizāciju vai jauniešu centru darbībā”**

**īstenošanas progresu un priekšlikumiem atbalsta turpināšanai**

Izglītības un zinātnes ministrija (turpmāk – ministrija) informatīvajā ziņojumā “Par Darbības programmas „Izaugsme un nodarbinātība”8.3.3. specifiskā atbalsta mērķa “Attīstīt NEET jauniešu prasmes un veicināt to iesaisti izglītībā, NVA īstenotajos pasākumos Jauniešu garantijas ietvaros un nevalstisko organizāciju vai jauniešu centru darbībā” ieviešanas progresu un priekšlikumiem atbalsta turpināšanai” informē par projekta ieviešanas progresu, sasniegtajiem rezultātiem un priekšlikumiem atbalsta turpināšanai.

Informatīvais ziņojums sagatavots, sadarbojoties ar Jaunatnes starptautisko programmu aģentūru (turpmāk – JSPA), kas ir finansējuma saņēmējs 8.3.3. specifiskā atbalsta mērķa “Attīstīt NEET jauniešu prasmes un veicināt to iesaisti izglītībā, NVA īstenotajos pasākumos Jauniešu garantijas ietvaros un nevalstisko organizāciju vai jauniešu centru darbībā” (turpmāk – 8.3.3.SAM) projekta „PROTI un DARI!” (turpmāk – projekts) ietvaros.

Informatīvais ziņojums sagatavots, izpildot Valdības rīcības plānā[[1]](#footnote-1) iekļautā pasākuma „Turpināt sniegt atbalstu jauniešiem, kas nav iesaistīti ne nodarbinātībā, ne izglītībā, ne mācībās, attīstot viņu prasmes un veicinot viņu iesaisti izglītībā, mācībās un nodarbinātībā.” (117.2.) 2.uzdevumu – Sagatavoti un iesniegti izskatīšanai MK priekšlikumi SAM 8.3.3. projekta turpināšanai un atbalsta sistēmas darbības nodrošināšanai pēc SAM 8.3.3. projekta pabeigšanas.

# Pašreizējās situācijas raksturojums

Latvijā un Eiropā palielinās demogrāfiskās slodzes līmenis, jauniešu īpatsvars Latvijā un arī Eiropas valstīs samazinās, līdz ar ko aktuālāka kļūst nepieciešamība pēc jaunu cilvēku veiksmīgas iesaistes darba tirgū[[2]](#footnote-2). Ne tikai jauniešu, bet arī kopumā iedzīvotāju skaita samazināšanās un sabiedrības novecošanās ir nopietns izaicinājums valstu attīstībai Eiropas Savienībā. Pēc *Eurostat* aplēsēm, Latvijā 2040.gadā puse iedzīvotāju būs vecāki par 50 gadiem, bet gados vecāko iedzīvotāju īpatsvars sasniegs tikai 1/3 no iedzīvotāju kopskaita.

Latvijā laikā no 2010.gada līdz 2020.gadam jauniešu skaits vecuma grupā no 15-29 gadiem samazinājies par 161 tūkst. jauniešu. Pēdējās dekādes ietvaros jauniešu skaits vecumā no 15-29 gadiem katru gadu mazinājies par vidēji 15 tūkst jauniešu, 2020.gadā to skaitam nokrītoties līdz zemākajam rādītājam pēdējo četrpadsmit gadu laikā – 289,10 tūkst. jauniešu. Papildus negatīvām demogrāfiskajām tendencēm, Latvijā dzīvojošo jauniešu skaitu būtiski ietekmē arī emigrācijas rādītāji. Kā liecina 2017.gada pētījuma „Jaunatnes politikas analītisks pārskats” dati[[3]](#footnote-3), tad būtiskākie iemesli, kas mudinājuši jauniešus emigrēt no Latvijas pēdējo desmit gadu laikā, minētas finansiālās grūtības, vēlme uzlabot dzīves kvalitāti un iespēja labāk nopelnīt ārvalstīs. Pēdējo 15 gadu laikā no Latvijas emigrējuši vairāk nekā 120 000 jaunieši vecuma grupā no 15-30 gadiem[[4]](#footnote-4), tāpēc ir būtiski radīt jauniešiem tādus dzīves apstākļus, kas motivē jaunus cilvēkus realizēt savas iespējas Latvijā.

1.attēls

*Avots: CSP, https://data1.csb.gov.lv:443/sq/35749*

Jauniešu vecumā no 15-29 gadiem dalījumā pēc dzimuma pēdējo 13 gadu laikā ir vērojama nemainīga tendence, kur katru gadu jauniešu vīriešu skaits šajā vecuma grupā ir vidēji par 8 līdz 10 tūkstošiem vairāk nekā sieviešu.

 Ņemot vērā negatīvās tendences jauniešu skaita samazinājumā, ir svarīgi vērtēt arī jauniešu potenciālu valsts attīstībai un šo jauniešu tālākās dzīves kvalitātei, īpaši uzmanību pievēršot jauniešiem, kas nav iesaistīti ne nodarbinātībā, ne izglītībā, ne mācībās - NEET jaunieši[[5]](#footnote-5).

2.attēls

*Avots: CSP, Eurostat*

2019.gadā Latvijā bija 10,3% jeb 30 tūkst. NEET jauniešu vecumā no 15 – 29 gadiem (ES 28 – 12,5%)[[6]](#footnote-6). Sākot ar 2010.gadu NEET jauniešu skaitam Latvijā ir tendence mazināties. Laika periodā no 2009.gada līdz 2019.gadam NEET jauniešu skaits ik gadu ir mazinājies par vidēji 6 tūkst. NEET jauniešu gadā. Jāatzīmē, ka arī Eiropas Savienības vidējais NEET jauniešu proporcijas rādītājs pret kopējo jauniešu skaitu attiecīgajā vecuma grupā ik gadu samazinās, 2019.gadā sasniedzot zemāko rādītāju pēdējo 12 gadu laikā -12.5%.

Būtiskas izmaiņas Latvijas NEET jauniešu īpatsvara rādītājos notikušas laikā no 2008.- 2009.gadam, kad NEET jauniešu īpatsvara rādītājs gada laikā pieauga par septiņiem procentpunktiem, jo NEET situācijā bija nonākuši papildus 32 tūkstoši jauniešu. Tas norāda uz 2008.gada ekonomiskās krīzes būtisko ietekmi uz jauniešiem Latvijā. NEET jauniešu proporcijas pieaugums 2009.gadā, ko ietekmēja 2008./2009.gada ekonomiskā lejupslīde, vērojams arī citās Eiropas Savienības valstīs, kas norāda uz to, ka izmaiņas valsts ekonomiskajā situācijā atstāj būtisku ietekmi uz jauniešiem, radot apstākļus jauniešu nonākšanai NEET situācijā.

2020.gada martā, saasinoties COVID-19 krīzei, JSPA vērsa uzmanību uz iespējamo negatīvo ārkārtējās situācijas ietekmi uz NEET jauniešu skaita pieaugumu Latvijā, norādot, ka projekta “PROTI un DARI!” atbalsta mehānisms NEET jauniešu grupai būs būtisks instruments, lai pārvarētu COVID-19 izraisītās sociālekonomiskās sekas, norādot, ka ir svarīgi mazināt NEET jauniešu trauksmes izjūtu, sociālās izolētības pakāpi, lai veicinātu sociālo iekļaušanu un prasmju attīstību, tostarp stresa vadību un izpratni par situāciju. Projekta “PROTI un DARI!” īstenošana pašlaik ir plānota līdz 2021.gada beigām, vienlaikus, atbilstoši projekta īstenošanai 2021.gadā pieejamā finansējuma apjomam, 2021.gadā atbalstu varēs sniegt mazākam skaitam jauniešu kā 2020.gadā, indikatīvi plānota atbalsta sniegšana indikatīvi 395 NEET jauniešiem. Ievērojot iepriekš minēto, un izvērtējot Eiropas Savienības struktūrfondu līdzfinansētu projektu īstenošanu COVID-19 krīzes seku mazināšanai, nepieciešams projektam “PROTI un DARI!” palielināt finansējumu, lai nodrošinātu pilnvērtīgu atbalstu NEET jauniešiem arī 2021.gadā un 2022.gadā un sekmētu NEET jauniešu iekļaušanos izglītībā un nodarbinātībā, rodot risinājumus jauniešu potenciāla izmantošanai ekonomikas izaugsmei. *Eurofond* veiktās aplēses liecina, ka 2008.gadā Eiropas Savienības valstis nespējot pilnībā izmantot jauniešu potenciālu ekonomikas attīstībai kopumā zaudēja gandrīz 120 miljardus *euro*, kas sastādīja turpat 1% no Eiropas Savienības kopējā IKP. Turklāt, līdz 2011.gadam situācija tikai pasliktinājās, zaudējumiem pieaugot līdz 153 miljardiem *euro* gadā, kas bija pielīdzināmi 1.2% no Eiropas Savienības IKP. Latvija un Īrija šajās aplēsēs tika raksturotas kā valstis, kas, neizmantojot jauniešu potenciālu valsts attīstībai, ik gadu zaudē 2.5-3% no IKP. Vēl sliktāku rezultātu (3-3.5% no IKP) uzrādīja tikai Bulgārija un Grieķija.

**2.** **Projekts „PROTI un DARI!”, īstenošana un sasniegtie rezultāti**

Eiropas Sociālā fonda 8.3.3.SAM projekts “PROTI un DARI!” Latvijā tiek īstenots kopš 2015.gada. Projekta īstenotājs ir JSPA, kas projektu īsteno sadarbībā ar pašvaldībām. Projekta “PROTI un DARI!” mērķis ir attīstīt NEET jauniešu vecumā no 15-29 gadiem prasmes un veicināt viņu iesaisti izglītībā, aroda apguvē pie amata meistara, nodarbinātībā, Valsts izglītības attīstības aģentūras (turpmāk – VIAA) īstenotajā Jauniešu garantijas projekta pasākumā vai Nodarbinātības valsts aģentūras (turpmāk – NVA) īstenotajos aktīvajos nodarbinātības vai preventīvajos bezdarba samazināšanas pasākumos, kā arī nevalstisko organizāciju vai jauniešu centru darbībā. Projekta “PROTI un DARI!” ietvaros līdz 2021.gada beigām plānots sniegt atbalstu 3885 NEET jauniešiem, no kuriem vismaz 2720 NEET jauniešus iesaistot izglītībā vai nodarbinātībā.

Primārā projekta „PROTI un DARI!” mērķa grupa ir neaktīvie un NVA nereģistrētie jaunieši NEET situācijā, kas pakļauti augstam sociālās atstumtības riskam zema izglītības līmeņa, vispārējo un specifisko prasmju trūkuma, kā arī subjektīvo un objektīvo sociālo ierobežojumu dēļ. Projekta ietvaros atbalsts tiek sniegts vairākām NEET jauniešu grupām, t.sk. NEET jauniešiem ar invaliditāti vai veselības problēmām, jauniešiem ar zemu izglītības līmeni, NEET jauniešiem ar atkarības problēmām, NEET jauniešiem no trūcīgām ģimenēm, jaunajām māmiņām, jauniešiem bāreņiem, NEET jauniešiem, kas atgriezušies no ieslodzījuma vietām. Piemērām, no NEET jauniešiem, kas 2020.gada pirmajā ceturksnī iesaistīti projektā, 40% NEET jaunieši bija ar zemu izglītības līmeni (izglītības līmenis ir pamatizglītība vai zemāks), 52% – NEET jaunieši no lauku apvidiem, 13% – NEET jaunieši ar invaliditāti.

Līdz 2020.gada 30.septembrim faktiskais projekta „PROTI un DARI!” apgūtais finansējums bija 6 112 001,76 *euro*, jeb 80,84 % no projekta īstenošanai plānotās kopējās summas 7 560 330 *euro.* JSPA apstiprinājusi 1932 pašvaldību maksājumu pieprasījumus par kopējo summu 5 170 000 *euro*. 2016.gada laikā projekta īstenošanā iesaistījās 70 pašvaldības, bet līdz 2018.gada beigām projekta īstenošanā tika iesaistītas vēl 12 pašvaldības, projekta ietvaros kopumā sadarbības līgumus noslēdzot ar 82 pašvaldībām. Projektā tiek iesaistīti NEET jaunieši vēl no 21 pašvaldības, kuras katra atsevišķi nav parakstījušas sadarbības līgumu par dalību projektā.

Līdz 2020.gada septembrim projektā tika iesaistīti 3 378 NEET jaunieši no projektā kopā plānotajiem 3 885 NEET jauniešiem, no kuriem dalību projektā pabeidza 3107 NEET jaunieši, t.sk. sekmīgi individuālo pasākumu programmu izpildījuši 2 188 NEET jaunieši, kas attiecīgi atgriezušies izglītībā, iesaistījušies nodarbinātībā, iesaistījušies NVA bezdarba samazināšanas pasākumos, iesaistījušies NVA un VIAA īstenotajās aktivitātēs Jauniešu garantijas projektā, iesaistījušies nevalstisko organizāciju vai jauniešu centru darbībā. Līdz 2019.gada beigām lielākā daļa projektā „PROTI un DARI!” iesaistīto NEET jauniešu jeb 47% bija vecumā no 21 līdz 26 gadiem, bet mazākais - vecumā no 15 līdz 17 gadiem – 9 %. No projektā iesaistītajiem NEET jauniešiem 66 % bija sievietes un 34 % vīrieši. Dalījumā pa plānošanas reģioniem NEET jaunieši, kas iesaistīti projektā „PROTI un DARI!”, pārstāvējuši Rīgas plānošanas reģionu (31 %), Latgales plānošanas reģionu (29 %), Zemgales plānošanas reģionu (17 %), Kurzemes plānošanas reģionu (13 %) un Vidzemes plānošanas reģionu (10 %).

Laika periodā no 2015.gada līdz 2020.gadam projektā „PROTI un DARI!” paveiktais ir ne tikai devis savu ieguldījumu NEET jauniešu skaita samazināšanā, bet sniedzis ieguldījumu katra projektā iesaistītā NEET jaunieša dzīvē un nākotnē. Katram projektā iesaistītajam NEET jaunietim ir iespēja saņemt atbalsta pasākumus, kas vērsti uz jaunieša dzīves kvalitātes uzlabošanu un jaunieša prasmju attīstību. Projekta ietvaros NEET jaunieša atbalsta pasākumi var ietvert tādas aktivitātes kā neformālā un ikdienas mācīšanās, speciālistu konsultācijas (psihologs, karjeras konsultants u.c., izņemot ārstniecības personālu), dalība pasākumos (nometnes, semināri, sporta aktivitātes, kultūras pasākumi), brīvprātīgais darbs, iesaiste nevalstisko organizāciju un jauniešu centru aktivitātēs, pasākumos un projektos, profesijas specifikas iepazīšana, tai skaitā vizītes uzņēmumos, lai izvēlētos iegūt profesionālo kvalifikāciju vai apgūt arodu pie amata meistara, iesaiste vietējās sabiedriskajās aktivitātēs, specifiski pasākumi mērķa grupas jauniešiem ar invaliditāti, izmantojot surdotulka, asistenta palīdzību. Tāpat jauniešiem ar invaliditāti tiek nodrošināta iespēja izmantot specializēto transportu.

Lai projekta „PROTI un DARI!” ietvaros sniegtu katram NEET jaunietim īpaši piemērotu un efektīvu atbalsta programmu, projekta ietvaros darbam ar NEET jauniešiem līdz 2020.gada IV ceturksnim profesionāli sagatavoti 244 programmu vadītāji un 602 mentori, kuri darbojas ikvienā projektā iesaistītajā pašvaldībā. Programmu vadītāju uzdevums pārraudzīt darbu ar NEET jauniešiem konkrētajā pašvaldībā un nodrošināt viņu iesaisti projektā, bet mentori jauniešiem sniedz praktisku atbalstu, lai projektā iesaistītie NEET jaunieši izpildītu savu individuālo pasākumu programmu un sekmīgi noslēgtu dalību projektā.

1.tabula

**Projekta “PROTI un DARI !” īstenošanas sekmības rādītāji**

**(2015.-2020.gads)**

|  |  |  |  |
| --- | --- | --- | --- |
| **Plānošanas reģions** | **Sadarbības līgumi/ pašvaldību skaits plānošanas reģionā** | **Projektu pabeigušie jaunieši** | **Jauniešu sekmība, % / jaunieši** |
| Kurzemes | 11 (20) | 422 | 75,59 % (319) |
| Latgales | 19 (21) | 895 | 75,08% (672)  |
| Vidzemes | 15 (26) | 306  | 66,67 % (204) |
| Rīgas | 20 (30) | 954 | 67,09 % (640) |
| Zemgales | 17 (22) | 530 | 61,70% (327) |
| **Kopā/vidēji** | **82 (119)** | **3107** | **69,58% (2162)** |

 *Avots: Projekta dati uz 30.09.2020.*

Visvairāk NEET jauniešu projektā „PROTI un DARI!” iesaistīti Latgales un Rīgas plānošanas reģionos. Latgalē visaktīvākie bijuši Rēzeknes pilsēta, Viļānu, Ludzas un Rēzeknes novads, bet Rīgas plānošanas reģionā attiecīgi Rīgas pilsēta, Siguldas un Ogres novads. Kurzemē - Liepājas pilsēta un Talsu novads, Vidzemē – Priekuļu un Gulbenes novads, bet Zemgalē – Jelgavas pilsēta un Bauskas novads. Iesaistīto pašvaldību pārstāvji, piedaloties projekta ietvaros organizētajos pieredzes apmaiņas pasākumos, atzīst, ka, pateicoties projektam, daudzi jaunieši ir palikuši dzimtajā pagastā un novada teritorijā, iesaistoties darba tirgū vai izglītībā, tādejādi nesot lielu ieguldījumu pašvaldību attīstībā.

Projekta ietvaros īpaša uzmanība tiek vērsta uz jauniešu iespējām turpināt izglītību, ja izglītības procesā radušās grūtības, vai atsākt izglītības iegūšanas procesu gadījumos, kad jaunietis jau atskaitīts no izglītības iestādes.

2.tabula.

**Jauniešu, kas pabeiguši dalību projektā, iesaiste nodarbinātībā un izglītībā**

**1, 6 un 12 mēnešus pēc individuālās programmas pabeigšanas un**

**rezultātu izmaiņas pret 2019.gadu**

|  |  |  |  |
| --- | --- | --- | --- |
|  | **1 mēnesis pēc sekmīgas dalības projektā** | **6 mēnešus pēc sekmīgas dalības****projektā** | **12 mēnešus pēc sekmīgas dalības****projektā** |
| **Uzsākuši darba attiecības, %** | 25,05 | 31,51 | 36,58 (-6,39) |
| **Iesaistījušies izglītībā, %** | 13,92 | 16,17 | 14,18 (-0,59) |
| **Kopā, %** | **38,97** | **47,68** | **50.76 (-6,98)** |

*Avots: Projekta dati, 30.09.2020.*

2020.gada pirmajā pusē COVID-19 krīzes ietekmē NEET jauniešu sekmības rādītāji, kas raksturo jauniešu iesaisti nodarbinātībā un izglītībā 1 un 6 mēnešus pēc dalības projektā palielinājušies par 0,5%, bet 12 mēnešus pēc dalības projektā, ir kritušies. Jaunākie projekta rezultativitātes rādītāji līdz 2020.gada maija beigām liecina, ka 12 mēnešus pēc dalības projektā 36,58 % jauniešu uzsākuši darba attiecības, 14,18 % iesaistījušies izglītībā, kā rezultātā kopējais projekta „PROTI un DARI!” sekmības rādītājs kopš 2019.gada oktobra samazinājies par 6,98 %, sasniedzot 50,76%, kas ir skaidrojams ar kopējo ekonomiskās aktivitātes palēnināšanos COVID-19 krīzes situācijā.

Kā redzams pēc projekta rezultativitātes rādītājiem, tad pēc dalības projektā jaunieši vairāk iesaistās darba tirgū nekā izglītībā. Tomēr, ņemot vērā ar vien pieaugošu darba tirgus pieprasījumu pēc augsti kvalificēta darbaspēka un arvien sarūkošu pieprasījumu pēc darbaspēka ar zemu un vidēju kvalifikāciju, ir jāvērš uzmanība uz iemesliem, kas liedz jauniešiem iesaistīties vai atgriezties izglītībā un iegūt augstāka līmeņa izglītību. 2018.gadā Latvijā vidējais bezdarba līmenis ekonomiski aktīvu iedzīvotāju vecuma grupā no 25-64 gadiem bija 7,3 %, tomēr būtiskas bijušas bezdarba līmeņa atšķirības starp personām ar dažādu izglītības līmeni. Iedzīvotāju grupā ar augstāko izglītību, bezdarba līmenis bija 3,7%, kamēr iedzīvotāju grupā ar pamatizglītību un zemāka līmeņa izglītību – 17%. Tāpat arī vidējās mēneša bruto darba samaksas rādītāji 2018.gadā norāda uz būtiskām atšķirībām darba samaksā starp nodarbinātajiem atkarībā no iegūtā izglītības līmeņa. Nodarbinātajiem ar sākumskolas, pamatizglītību vai vidusskolas izglītību darba samaksa bija no 677 - 854 *euro* mēnesī, kamēr nodarbinātajiem ar bakalaura, maģistra vai doktora grādu – no 1258 - 2148 *euro*. Tāpat arī darba spēka pieprasījuma prognozes liecina, ka līdz 2035.gadam Latvijā par 62 tūkstošiem varētu samazināties darba vietu skaits profesijās, kurās iespējams strādāt ar zemu kvalifikāciju.[[7]](#footnote-7) Projekta turpinājumā lielāka uzmanība ir pievēršama tieši NEET jauniešu atgriešanai izglītībā, stimulējot jauniešu dalību gan formālās gan neformālās izglītības pasākumos.

Darba tirgus pieprasījums liecina, ka nākotnē arvien lielāka nozīme būs darbaspēka iegūtajam izglītības līmenim. Latvijā ir augsts tādu jauniešu īpatsvars, kuriem ir nepietiekams izglītības līmenis un kuri neturpina mācības. Saskaņā ar CSP datiem[[8]](#footnote-8) 2019.gadā 18–24 gadu vecu personu, kuru iegūtais izglītības līmenis ir pamatizglītība vai zemāks un kuri ir pārtraukuši mācības ir 8,7%, savukārt 5,7%[[9]](#footnote-9) no pamatskolu beigušajiem jauniešiem un 31,7%[[10]](#footnote-10) no vidusskolu beigušajiem jauniešiem mācības neturpina. Tas saistāms ar šīs jauniešu kategorijas profila neviendabīgu un multifaktoriālu sociālekonomisko un psihosociālo aspektu ietekmi uz sociālās iekļaušanās procesu dinamiku. Atkarībā no pakļautības sociālās atstumtības riskam ir identificējamas trīs apakšgrupas: 1) jaunieši, kuri ir pārejā starp izglītības iestādēm; 2) jaunieši, kuriem ir ieildzis pārejas statuss no izglītojamā uz darba ņēmēju un kuri pakāpeniski nonāk sociālā izolācijā; 3) jaunieši, kuriem ir dažāda veida sociālie apgrūtinājumi (funkcionālie traucējumi, agrīna grūtniecība, nepieciešamība aprūpēt ģimenes locekļus utt.). Tāpat salīdzinoši lielāks NEET jauniešu īpatsvars ir lauku teritorijās.

Latvijā vēl joprojām saglabājas salīdzinoši augsta iedzīvotāju materiālā nenodrošinātība, kas prognozējami veicina jauniešu nonākšanu NEET situācijā un dziļu sociālās atstumtības risku. 2019.gadā dziļai materiālai nenodrošinātībai bija pakļauti 7,8% jeb 148 tūkst. iedzīvotāju. Lai arī katru gadu Latvijā materiālajai nenodrošinātībai pakļauto iedzīvotāju īpatsvars samazinās, tomēr 2018.gadā Latvijas rādītājs bija par 16,1% augstāks kā vidēji Eiropas Savienībā[[11]](#footnote-11). Nereti tieši nepieciešamība pēc iztikas līdzekļiem jauniešiem liek pamest mācības un iesaistīties darba tirgū, tomēr iesaistoties darba tirgū ar zemu kvalifikāciju vai bez tās, ilgstošā laika posmā pilnvērtīga materiālā nodrošinātība nav iespējama. Latvijā ir būtiski mazināt jauniešu ar zemu izglītības līmeni nonākšanu darba tirgū, jo tas palielina jauniešu nabadzības risku nākotnē. Jauniešu politikas attīstības viens no būtiskiem aspektiem ir jauniešu primāra virzīšana izglītībā, mazinot mazkvalificētu jauniešu nonākšanu darba tirgū. Projekta ietvaros īstenotais atbalsts un darbs ar sociālās atstumtības riskam pakļautajiem jauniešiem un augsta riska jauniešiem vienlaikus ietver darbu ar sekām, kas radušās priekšlaicīgu mācību pārtraukšanas dēļ, kā arī projekta ietvaros īstenoto darbu ar NEET jauniešiem, kas vienlaikus ir preventīvs un mazina jaunieša risku ilgstoši atrasties NEET situācijā.

Sākot ar ārkārtas stāvokļa noteikšanu 2020.gada martā un patreizējo situāciju, darbu ar NEET jauniešiem projektā „PROTI un DARI!” būtiski ietekmē COVID-19 izraisītā krīze, kas arī tuvākajā nākotnē atstās būtisku negatīvu iespaidu uz jauniešiem. NEET jaunieši ir viena no tām iedzīvotāju grupām, kura pirmā izjutīs krīzes izraisītās sekas. Projekta „PROTI un DARI!” ikmēneša ieviešanas progresa dati liecina par to, ka kopš 2020.gada I ceturkšņa palielinās to NEET jauniešu skaits, kam nepieciešama projekta ietvaros sniegtā palīdzība, turklāt esošā finansējuma ietvaros daļa sadarbības partneru ir realizējuši tiem projektā piešķirtās NEET jauniešu iesaistes kvotas un sadarbības līgumu darbība ir noslēgusies, tādejādi daļai NEET jauniešu nav iespēju saņemt 8.3.3.SAM ietvaros paredzēto atbalstu.

Vērtējot 8.3.3.SAM Uzraudzības padomes sēdēs izteiktos priekšlikumus papildu finansējuma nepieciešamībai un projekta „PROTI un DARI!” īstenošanas termiņa pagarināšanai, saskaņā ar Ministru kabineta 2019.gada 11.oktobra protokollēmuma Nr.47 3.§ “Informatīvais ziņojumus “Par Eiropas Savienības struktūrfondu un Kohēzijas fonda 2014.–2020. gada plānošanas perioda darbības programmas “Izaugsme un nodarbinātība” snieguma ietvarā noteikto mērķu sasniegšanas progresu un snieguma rezerves finansējuma tālāku izmantošanu”” 9.2.apakšpunktu, tika izstrādāti un 2020.gada 10.martā apstiprināti Ministru kabineta noteikumi Nr. 127 „Grozījumi Ministru kabineta 2015.gada 7.jūlija noteikumos Nr. 385 “Darbības programmas “Izaugsme un nodarbinātība” 8.3.3. specifiskā atbalsta mērķa “Attīstīt NEET jauniešu prasmes un veicināt to iesaisti izglītībā, NVA īstenotajos pasākumos Jauniešu garantijas ietvaros un nevalstisko organizāciju vai jauniešu centru darbībā” īstenošanas noteikumi””, kas paredz papildus finansējuma piešķiršanu projektam 757 828 *euro* apmērā, tai skaitā Eiropas Sociālā fonda finansējums – 644 153 *euro*, valsts budžeta līdzfinansējums – 113 675 *euro* un projekta īstenošanas termiņa pagarināšanu par vienu gadu – līdz 2021.gada 31.decembrim. Vienlaikus tika apzināta pašvaldību kapacitāte un mērķa grupas jauniešu skaits pašvaldībās. Piešķirtais papildus finansējums sniedz iespēju iesaistīt projektā papildus 385 jauniešus 2021.gadā, kas šajā situācijā Izglītības un zinātnes ministrijas ieskatā ir nepietiekami, ievērojot šajā informatīvajā ziņojumā minēto par COVID-19 krīzes ietekmi uz NEET grupas jauniešiem. Šobrīd pieejamais finansējums projektam ir pietiekams, lai pilnvērtīgu atbalstu NEET jauniešiem nodrošinātu tikai 2021.gada pirmajā pusē.

# 3. Priekšlikumi darbam ar NEET jauniešiem 2021.-2027.gadā

Eiropas Savienības Jaunatnes stratēģijā 2019.-2027. gadam,[[12]](#footnote-12), tiek izvirzīti vienpadsmit galvenie mērķi, kas vērsti uz Eiropas Savienības dalībvalstu jauniešu labbūtību. Stratēģijas mērķi līdztekus dzimumu vienlīdzībai, sociālai iekļaušanai un ilgtspējīgai attīstībai, norāda uz nepieciešamību īpašu uzmanību vērst uz jauniešu garīgo veselību un labklājību, jauniešu iespēju iegūt kvalitatīvu izglītību un atbilstošu nodarbinātību. Kā viens no galvenajiem risinājumiem jauniešu situācijas uzlabošanai ir izglītība, tās kvalitāte un pieejamība, lielu uzmanību vēršot uz izglītības atbilstību mūsdienīgām, mainīgām darba tirgus prasībām, neaizmirstot par neformālās izglītības nozīmi.

Kā liecina Erasmus+ projekta “Jauniešu dzīves kvalitātes izpēte Baltijas valstīs” (Nr. 2017-2-LV02-KA205-001657) izpētes dati, katrs piektais jaunietis Latvijā ir pakļauts nabadzības riskam, bet nabadzības vai sociālās atstumtības riskam pakļauts katrs ceturtais jaunietis. Tāpat vidējo ienākumu nevienlīdzības rādītājs Latvijas jauniešu vidū ir augstāks nekā vidēji Eiropas Savienībā.

Aptuveni katrs trešais jaunietis Latvijā uzskata, ka viņam ir ilgstošas veselības problēmas, bet aptuveni katrs desmitais jaunietis Baltijas valstīs apgalvo, ka ilgstošas veselības problēmas ierobežo viņu ikdienas aktivitātes (Eiropas Savienībā vidēji 7%). Tāpat Baltijas valstu jauniešu vidū ir augsti pašnāvības rādītāji – Baltijas valstīs tie ir vieni no augstākajiem Eiropā. Jauniešiem 15-19 gadu vecuma grupā Latvijas rādītājs ir – 11 pašnāvības, bet 20 -24 gadu vecuma grupā – 16 pašnāvības un 100 tūkst. attiecīgās vecuma grupas jauniešiem.

Būtiska ir arī dažādu atkarību problēma. Jauniešu īpatsvars, kuri smēķē visās trīs Baltijas valstīs ir nedaudz augstāks kā vidējais Eiropas Savienības valstu rādītājs, savukārt jauniešu, kuri ir lietojuši alkoholu – zemāks kā vidēji Eiropas Savienībā. Marihuānu vismaz vienu reizi ir pamēģinājuši 17%-18% jauniešu Latvijā un Lietuvā, bet 25% Igaunijā. Inhalantus vismaz vienu reizi pamēģinājuši 8% lietuviešu, 13% igauņu un 18% latviešu jaunieši. Igaunijā un Lietuvā 12% jauniešu ir spēlējuši azartspēles uz naudu, bet Latvijā šis rādītājs ir augstāks – 16%, kas arī ir par 2% augstāks rādītājs nekā vidēji Eiropas Savienībā (14%).

Kopumā dati par jauniešu pašsajūtas novērtējumu rāda, ka Eiropas Savienībā vidēji 5% jauniešu regulāri jūtas nomākti vai morāli nospiesti. Vidēji Lietuvā tie ir 3% jauniešu, Igaunijā - 7%, bet Latvijā šis rādītājs 11%, kas ir būtiski augstāks kā vidēji Eiropas Savienībā. Pētījuma dati liecina, ka vismaz katrs ceturtais jaunietis saskaras ar nepietiekamu psiholoģisko un emocionālo atbalstu savā ikdienā un norāda, ka ir grūti tikt galā ar nopietnām problēmām savā dzīvē[[13]](#footnote-13).

Šie dati liecina, ka jauniešiem Latvijā nepieciešama palīdzība dažādos dzīves aspektos, kur līdztekus izglītības un kvalifikācijas iegūšanai, ir tikpat būtiski sniegt atbalstu jauniešiem cīņā ar dažāda veida atkarībām, neaizmirstot arī pat jauniešu emocionālo un psiholoģisko labsajūtu. Lai arī ar 2014.-2020.gada ES struktūrfondu investīcijām Jauniešu garantijas projektu un projekta „PROTI un DARI!” ietvaros ir izdevies būtiski mazināt NEET jauniešu skaitu Latvijā, tomēr to īpatsvars vēl aizvien ir pietiekami augsts, un nepieciešams turpināt Eiropas Savienības struktūrfondu finansējuma investīcijas šajā jomā, pilnveidojot un attīstot darbu ar NEET jauniešiem pašvaldību un valsts līmenī.

Latvijas Nacionālajā attīstības plānā 2021.-2027.gadam ir paredzēts sniegt atbalstu sociālās atstumtības riskam pakļauto bērnu un jauniešu atbalstam, veicinot NEET jauniešu iesaistīšanos izglītībā un nodarbinātībā, paredzot finansējumu individuālo pasākumu programmas izstrādei un īstenošanai ar mērķi sekmēt NEET jauniešu atgriešanos izglītībā vai nodarbinātības uzsākšanu, sniedzot iespēju saņemt individuālu mentora atbalstu, pašvaldības dienestu atbalstu, vienaudžu atbalstu un mācību iespējas. Eiropas Savienības investīciju fondu plānošanas periodā 2021. - 2027. gadam NEET jauniešu atbalstam plānots finansējums indikatīvi 6,52 milj. *euro* apmērā. Līdz 2027.gadam plānā noteiktais mērķis ir samazināt NEET jauniešu vecuma grupā no 15-24 gadiem īpatsvaru līdz 6% attiecīgajā jauniešu vecuma grupā.

SIA “Ernst & Young Baltic” (19.03.2019.) pētījuma ziņojumā “Noslēguma izvērtējums “Eiropas Sociālā fonda atbalsta un īpašā piešķīruma Jauniešu nodarbinātības iniciatīvas, tostarp garantijas jauniešiem shēmas īstenošanai, investīciju lietderība, efektivitāte un ietekme””[[14]](#footnote-14) (turpmāk – pētījuma ziņojums) attiecībā uz projektu „PROTI un DARI!” norādīts, ka NEET jauniešiem sniegtais atbalsts ir kvalitatīvs un projekta sasniegtie rezultāti liecina, ka projekts ir spējīgs nodrošināt jauniešu iesaisti nodarbinātībā un atgriešanu izglītībā. Saskaņā ar pētījuma ziņojumu, projekta rezultativitātes līmenis projektā ir vienlīdzīgs reģionālajās pilsētās un novados, kas norāda uz atbalsta mehānisma piemērotību arī darbam ar personām no lauku teritorijām un projekts izstrādāts kā unikāla pieeja darbam ar NEET jauniešiem.

Vienlaikus pētījumā tika izteikts stratēģisks priekšlikums pārskatīt projekta kapacitāti, vērtēt iespējas palielināt projektam pieejamo finansējumu ar mērķi iesaistīt vairāk neaktīvos jauniešus, kas nav iesaistīti ne nodarbinātībā, ne izglītībā, ne mācībās. Papildus arī Labklājības ministrijas 2019.gadā sagatavotajā informatīvajā ziņojumā „Informatīvais ziņojums par Jauniešu garantijas īstenošanas progresu” norādīts uz nepieciešamību vērtēt iespējas piešķirt projekta īstenošanai papildus finansējumu un pagarināt projekta īstenošanas periodu.

Projekta rezultāti rāda, ka, turpinot sniegt atbalstu jauniešiem NEET situācijā, kuri ir visvairāk pakļauti sociālās atstumtības riskam, ir iespēja saņemt maksimāli vispusīgāku un viņu individuālajām vajadzībām piemērotāku atbalstu sociālai iekļaušanai un prasmju attīstībai. Turpinot sniegt atbalstu jauniešiem, ir iespējams izveidot vienoti integrētu un starpsektoriāla atbalsta platformu NEET jauniešu apzināšanai un uzrunāšanai, sistematizēt darbu ar NEET jauniešiem, izstrādāt vienotas vadlīnijas darbam ar šiem jauniešiem, veidot kompleksu, efektīvu un mērķtiecīgu atbalsta pieeju, kas vērsta uz NEET jauniešu prasmju attīstību un dzīves kvalitātes uzlabošanu.

Saskaņā ar pašvaldību pausto viedokli projekta „PROTI un DARI!” uzraudzības sēdēs, atbalsts NEET jauniešiem uzlabo sociāli ekonomisko situāciju novados un valstī kopumā. Pateicoties projekta „PROTI un DARI!” ietvaros sniegtajam atbalstam, jauniešiem tiek dota iespēja turpināt dzīvi dzimtajā pagastā un novada teritorijā, iesaistoties darba tirgū vai izglītībā, papildus mazinot arī nabadzības un noziedzības līmeni attiecīgajā novadā un reģionā.

Turpinot sniegt atbalstu NEET jauniešiem, būs iespējams mazināt COVID - 19 izraisītās krīzes negatīvu iespaidu uz jauniešiem Latvijā, jo NEET jaunieši ir viena no tām iedzīvotāju grupām, kura pirmā un salīdzinoši ar pārējiem iedzīvotājiem izjutīs COVID-19 krīzes sekas.

Vadoties pēc līdzšinējā atbalsta ietvaros gūtās pieredzes, nākamajā Eiropas Savienības struktūrfondu plānošanas periodā būtu jāvērtē iespējas NEET jauniešiem sniegt plašāku atbalstu, paredzot finansējumu ārstniecības speciālistu pakalpojumu apmaksai, plašākai nevalstisko organizāciju iesaistei, mobilo speciālistu atbalsta grupu izveidei, speciālistu pieredzes apmaiņas pasākumiem un iniciatīvas publicitātei. Tāpat jāpilnveido pasākumi, kas sekmē un atbalsta jauniešu atgriešanos izglītībā.

**3.1. Ilgstošāks mentora atbalsts**

Pašlaik projekta „PROTI un DARI!” ietvaros mentora atbalsts NEET jauniešiem tiek nodrošināts tikai individuālās pasākumu programmas (turpmāk – IPP) laikā – katru mēnesi ne mazāk kā 20 stundu apmērā. Noslēdzoties IPP, turpmāks mentora atbalsts jauniešiem netiek apmaksāts[[15]](#footnote-15) un mentora sadarbība ar NEET jaunieti ir noslēgusies. Sākotnēji tika plānots, ka īslaicīgi intensificēts un terminēts mentorings būs pietiekams rezultāta sasniegšanai un jaunieša atgriešanai izglītībā vai iesaistei nodarbinātībā. Tomēr projekta īstenošanas pieredze un līdzšinējās atgriezeniskās saites rezultāti liecina, ka NEET jauniešiem, lai saglabātu vai nostiprinātu sasniegto rezultātu, kā arī, lai veicinātu sekmīgāku jaunieša iekļaušanos un adaptāciju pārmaiņu apstākļos konkrētajā darba vietā vai konkrētā izglītības iestādē, mentora atbalsts ir nepieciešams vismaz pārbaudes laikā, uzsākot darba attiecības vai adaptācijas periodā, atgriežoties formālās izglītības sistēmā. Analizējot ārvalstu pieredzi par mentoringu programmās sociālās atstumtības riskam pakļautajiem jauniešiem[[16]](#footnote-16), konstatējams, ka ne tikai mentora atbalsta intensitāte un kvalitāte, bet arī ilglaicīgums un pēctecība ir būtiski faktori, kas nodrošina NEET jauniešu sekmīgu iesaisti izglītībā un nodarbinātībā, tādējādi mazinot atkārtotas mācību pārtraukšanas riskus, darba zaudēšanas riskus vai deviatīvu uzvedību un atkārtotu nonākšanu NEET situācijā.

**3.2. Plašāka nevalstisko organizāciju iesaiste**

Turpinot atbalsta sniegšanu NEET jauniešiem, jāvērtē iespējas paplašināt sadarbības partneru loku, radot iespējas nevalstisko organizāciju (turpmāk – NVO) plašākai iesaistei NEET jauniešu atbalsta pasākumos. NEET jaunieši iesaiste NVO darbībā var sniegt NEET jauniešiem pirmo darba pieredzi, kas turpmāk var kalpot par pamatu ne tikai sekmīgai iesaistei darba tirgū, bet arī sniegt ieskatu dažādu profesiju specifikā, palīdzot jaunietim pieņemt lēmumu par savas karjeras tālāku attīstību.

**3.3. Plašāki pieredzes apmaiņas pasākumi un projektā**

 **iesaistīto speciālistu mācību iespējas, publicitāte**

Turpmākā atbalsta sniegšanas periodā nepieciešams nodrošināt iespēju pašvaldībām pieredzes pārņemšanas nolūkā, izmantojot projekta finansējumu, apmeklēt citas pašvaldības, daloties pieredzē par darbu ar NEET jauniešiem, un nodrošināt iespēju organizēt vebinārus par specifiskām tēmām, iesaistot attiecīgās jomas speciālistus. Šāda pieeja nodrošinātu vienotas izpratnes veidošanos par NEET jauniešu problemātiku –gan nacionālajā, gan vietējā līmenī.

Projekta „PROTI un DARI!” mērķa grupa nereti ir grūti sasniedzama, tāpēc publicitātes pasākumi nākotnē jāvērš uz personalizētu vēršanos pie NEET jauniešiem, lai primāri tā būtu mērķēta uz jauniešu iesaisti projektā, mazāk pievēršoties vispārējās publicitātes pasākumiem. Ar mērķi sasniegt pēc iespējas vairāk NEET jauniešus, nepieciešama projekta logo izveide, video reklāmas un citu publicitātes materiālu izveide un izplatīšana. Projekta publicitātes pasākumi veicinātu projekta atpazīstamību un popularitāti NEET jauniešu tuvākās sabiedrības vidū, kas var būt galvenais jauniešu iesaistes spēks projektā, īpaši jauniešu ar ierobežotām iespējām gadījumā.

**3.5. Pašvaldību administratīvo izmaksu segšana**

Pašreizējie projekta „PROTI un DARI!” ieviešanas nosacījumi paredz, ka JSPA piešķirto finansējumu pašvaldības ir tiesīgas izmantot tikai izdevumu, kas saistīti ar tieša atbalsta sniegšanu NEET jauniešiem, segšanai. Šādā situācijā pašvaldību radušos izdevumus, kas ir saistīti ar projekta ieviešanu (piemēram, administratīvā personāla (grāmatvežu, juristu, projekta vadītāju utt.) atalgojuma izmaksas, kancelejas preču izmaksas, telpu nomas izmaksas utt.) pašvaldības sedz no saviem līdzekļiem. Nākamajā periodā nepieciešams noteikt izdevumu daļu, kas pašvaldībām sniegtu iespēju segt ar projekta ieviešanu saistītos administratīvos izdevumus.

**3.6. Jauniešu atbalsta sistēmas pilnveidošana valsts līmenī**

Projekta īstenošanas laikā ir pierādījies, ka sekmīgam darbam ar NEET jauniešu atgriešanu dažādos sociālajos procesos. Ir nepieciešams integrēts atbalsta pasākumu kopums, tostarp veselības aprūpes jomas pakalpojumi, sevišķi NEET jauniešiem ar speciālām vajadzībām, jauniešiem ar atkarības problēmām un jauniešiem ar veselības traucējumiem.

Izveidojot indivīda vajadzībās balstītu un integrētu atbalsta kopumu, attīstot arī darbu ar indivīda mikrovidi un tuviniekiem, būtu iespējama kompleksa sistēmiska sociālā atbalsta sniegšana starpinstitucionālas sadarbības rezultātā:

1) vienas pieturas punkti - atbalsta centri, kur jaunieši var saņemt informāciju par visiem viņiem pieejamajiem atbalsta veidiem;

2) diversificēta atbalsta sistēma un virtuāla datu bāze par atbalsta iespējām NEET jauniešiem (resursu karte), ko varētu izmantot jebkurš darbā ar jaunatni iesaistītais speciālists;

3) subsidēto darba vietu un prakšu sistēmas attīstība, lai jaunieši ar speciālām vajadzībām un augstu sociālo risku varētu attīstīt savas prasmes, gūtu darba pieredzi un iekļautos darba tirgū;

4) neformālās izglītības un darbā ar jaunatni rezultātā iegūto zināšanu un prasmju atzīšanas sistēmas izveide;

5) pašvaldību līmenī noteikt darbu ar jauniešiem kā prioritāti un piešķirt attiecīgos resursus.

Darbs ar jaunatni visā Eiropas Savienībā noteikts kā viens no prioritātēm valstu attīstībai. Latvijā katrā pašvaldībā vai reģionā būtu nepieciešams kurators, kas uzraudzītu jaunatnes jomu. Šobrīd pašvaldību līmenī nav par jaunatni atbildīgo speciālistu, jo atbildība par jauniešiem ir sadalīta pa vairākām pašvaldību institūcijām, kas neveicina koordinētu, mērķtiecīgu darbu ar NEET jauniešiem, kam par pamatu tiek minēta finansējuma nepietiekamība. Līdzšinējā projekta aitā iegūtā pieredze arī rāda, ka darbs ar NEET jauniešiem būtu efektīvāks, ja līdztekus darbam ar jaunieti notiktu darbs arī ar jaunieša ģimeni.

Eiropas Savienības struktūrfondu plānošanas periodā 2021.-2027.gadam ir nepieciešams veidot vienotu integrētu un starpsektoriālu atbalsta platformu jauniešu NEET situācijā apzināšanā un uzrunāšanā, sistematizēt darbu ar jauniešiem NEET situācijā, t.i., iesaistīt pašvaldības, nevalstiskās organizācijas (t.sk. jauniešu organizācijas), kā arī citas institūcijas (piemēram, – valsts vai pašvaldības institūcijas, biedrības, nodibinājumus, jauniešu organizācijas, sociālos partnerus, uzņēmējus u.c.), izstrādāt vienotas vadlīnijas darbam ar šiem jauniešiem, veidojot kompleksu, efektīvu un mērķtiecīgu atbalsta pieeju, kas vērsta uz jauniešu NEET situācijā prasmju attīstību, kā arī apmācīt darbā ar jaunatni iesaistīto organizāciju pārstāvjus un speciālistus, lai nodrošinātu atbalstu saskaņā ar mērķa grupas profila specifiku pēc vienotas metodoloģijas un augstā kvalitātē.

**4. COVID -19 krīzes ietekme un nepieciešamie risinājumi**

COVID-19 izraisītās krīzes un pēc krīzes laikā pieaug nepieciešamība pēc papildus atbalsta jauniešiem NEET situācijā. Starptautiskā darba organizācija[[17]](#footnote-17) norāda, ka krīze visspēcīgāk ietekmē mazāk aizsargātas sabiedrības grupas, sevišķi jauniešus. To apliecina arī līdzšinējo sociālekonomisko krīžu pieredze, ka jaunieši un jo sevišķi sociālās atstumtības riskam pakļautie jaunieši ir pirmie, kuri visspēcīgāk izjūt krīzes ietekmi un sekas[[18]](#footnote-18). Gan pasaulē, gan Latvijā vairāki sociālās un psihosociālās jomas eksperti[[19]](#footnote-19), raksturojot tieši COVID - 19 ārkārtas situācijas un sociālās izolācijas ietekmi, norāda, ka jaunieši un pusaudži ilgtermiņā varētu būt viena no visvairāk krīzes situācijā skartajām grupām. Sevišķi tas attiecas uz jauniešiem, kas dzīvo sociālā riska ģimenēs vai ģimenēs, kas nonāk materiālās grūtībās un deprivācijā, kā arī jauniešiem, kuriem ir dažāda veida sociālie apgrūtinājumi (funkcionālie traucējumi, agrīna grūtniecība, nepieciešamība aprūpēt ģimenes locekļus)[[20]](#footnote-20). Kā norāda tiesībsargājošās iestādes[[21]](#footnote-21), COVID-19 pandēmijas dēļ ir palielinājies ģimenes konfliktu skaits, kuru rezultātā cieš bērni un jaunieši. Nenoliedzami vardarbības sekas atstās iespaidu uz jauniešu psihi un dzīves kvalitāti turpmāk.

Vienlaikus, jānorāda, ka COVID-19 radītā krīze ir mazinājusi studiju pieejamību[[22]](#footnote-22), kas visnegatīvāk ietekmē mazāk aizsargātās sabiedrības grupas. Saskaņā ar Latvijas Studentu apvienības[[23]](#footnote-23) aprīlī veikto aptauju, kurā piedalījās 8,6 tūkstoši studējošo, 11,8% respondentu norādīja, ka plāno pārtraukt studijas, jo vairs nevarēs segt studiju maksu vai ikdienas izdevumus. Vēl tikpat daudz esošo studentu plānoja izmantot akadēmisko atvaļinājumu, lai studijas pārtrauktu uz laiku, jo nespēja apmaksāt studiju maksu.

Ir pamats uzskatīt, ka COVID - 19 izraisītās krīzes ietekme būs ilgtermiņa un tādējādi jāparedz tālredzīgi risinājumi seku mazināšanai vairāku gadu perspektīvā. *Forbes* akcentē, ka lielu krīžu ietekme uz ekonomiku vienmēr ir būtiska un ilgstoša[[24]](#footnote-24). COVID-19 radītā krīze un tās sekas nebūs izņēmuma gadījums. Turklāt šāda veida krīzēm raksturīgs multiplicējošais efekts. OECD norāda uz sagaidāmo recesiju un ilgstošu COVID - 19 izraisītās krīzes ietekmi vairāku turpmāko gadu garumā[[25]](#footnote-25) tādās jomās kā bezdarba pieaugums, nabadzības pieaugums, nevienlīdzības pieaugums. Ienākumu nevienlīdzība Latvijā ir augsta[[26]](#footnote-26), un COVID - 19 krīzes ietekmē šī problēma var vēl vairāk saasināties, līdz ar ko ir nepieciešams savlaicīgi gatavoties atbalsta sniegšanai jauniešiem NEET situācijā, kas ir īpaši aktuāli sabiedrības ilgtspējīgas attīstības nodrošināšanai un mērķtiecīgas un iekļaujošas jaunatnes politikas veidošanā nacionālajā un reģionālajā līmenī. Ir būtiski nodrošināt atbalsta pieejamību un sasniedzamību NEET jauniešiem visā Latvijas teritorijā un būtiski nodrošināt šo jauniešu informētību par atbalsta iespējām iesaistei izglītībā, nodarbinātībā vai aroda apguvē pie amata meistara, lai neradītu priekšnosacījumus mazaizsargāto jauniešu sociālajai marginalizācijai, bet veicinātu sociālo iekļaušanos un apstākļus NEET jauniešu ilgtspējīgai integrācijai.

8.3.3. specifiskā atbalsta mērķa „Attīstīt NEET jauniešu prasmes un veicināt to iesaisti izglītībā, NVA īstenotajos pasākumos Jauniešu garantijas ietvaros un nevalstisko organizāciju vai jauniešu centru darbībā” īstenotā projekta “PROTI un DARI!” īstenošanas mehānisms bija adaptējams COVID -19 ārkārtas apstākļiem un tika turpināta atbalsta sniegšana mērķa grupas jauniešiem. NEET jauniešiem tika nodrošināts gan mentora, gan programmas vadītāja individuāls atbalsts, kā arī tie atbalsta pasākumi, kuri īstenojami attālināti, tostarp kursi, semināri un speciālistu konsultācijas. Šie bija būtiski pasākumi, lai mazinātu NEET jauniešu trauksmes izjūtu, sociālās izolētības pakāpi un veicinātu sociālo iekļaušanu un prasmju attīstību, tostarp stresa vadību un izpratni par situāciju. Ir pamats uzskatīt, ka projekta “PROTI un DARI!” atbalsta mehānisms ir un būs būtisks atbalsta instruments NEET jauniešiem, lai pārvarētu COVID-19 izraisītās sociālekonomiskās sekas.

Projektam pieejamā finansējuma dēļ ir izveidojusies situācija, ka jau 2020.gadā nav iespējams sniegt atbalstu visu pašvaldību prognozētajam NEET jauniešu skaitam, kā arī JSPA ir spiesta atteikt pašvaldībām slēgt jaunus sadarbības līgumus par dalību projektā, ierobežotā finansējuma dēļ. Pašvaldības, kuras pašas nav projekta partneri saskaras ar situāciju, kad atbalsta iesaistē prioritāte tiek dota pašvaldības administratīvajā teritorijā deklarētajiem NEET jauniešiem, kā rezultātā ne vienmēr ir iespēja iesaistīt visus jauniešus NEET situācijā, jo īpaši, ja jaunietis pārstāv citu pašvaldību. Šādā situācijā ir jārod risinājumi, lai visi jaunieši, neatkarīgi no deklarētās dzīvesvietas varētu saņemt atbalstu projektā “PROTI un DARI!”.

Ņemot vērā iepriekš minēto, Izglītības un zinātnes ministrijas ieskatā, šajā situācijā ir nepieciešams palielināt finansējumu projekta „PROTI un DARI!” īstenošanai par ne mazāk kā 900 000 *euro*, paredzot finansējuma pārdali no darbības programmas “Izaugsme un nodarbinātība” 8.3.4. specifiskā atbalsta mērķa “Samazināt priekšlaicīgu mācību pārtraukšanu, īstenojot preventīvus un intervences pasākumus” (turpmāk - 8.3.4.SAM) ietvaros īstenotā projekta “Atbalsts priekšlaicīgas mācību pārtraukšanas samazināšanai” (Nr. 8.3.4.0/16/I/001) līdzekļiem 900 000 *euro* apmērā (tai skaitā Eiropas Sociālā fonda finansējums - 765 000 *euro* un valsts budžeta līdzfinansējums – 135 000 *euro*) projekta “PROTI un DARI!” sekmīgai īstenošanai 2021.gadā.

Papildus minētajam ir jāvērtē iespējas piesaistīt 8.3.3.SAM ieviešanai REACT - EU finansējumu 1,5 milj. *euro* apmērā[[27]](#footnote-27) un pagarināt projekta “PROTI un DARI!” īstenošanu līdz 2022.gada beigām.

Papildus finansējuma piešķiršana projekta “PROTI un DARI!” īstenošanai nodrošinātu iespējas sniegt atbalstu NEET jauniešiem, lai COVID-19 izraisītās krīzes un pēc krīzes apstākļos būtu iespējama operatīva psihosociālā un integratīvā atbalsta sniegšana minētajiem jauniešiem visos Latvijas reģionos.

Iesniedzējs:

Izglītības un zinātnes ministre I. Šuplinska

Vizē:

valsts sekretārs J. Volberts

Signe Zvirbule 67047974

signe.zvirbule@izm.gov.lv

Raitis Imša 67356248

raitis.imsa@jaunatne.gov.lv

1. Ministru kabineta darbību regulējošie dokumenti. Skat. [*Valdības rīcības plāns Deklarācijas Artura Krišjāņa Kariņa vadītā Ministru kabineta iecerēto darbību īstenošanai.xls*](https://www.mk.gov.lv/sites/default/files/editor/final_mkrik_pielikums_vrp_preciz_250419.xlsx)*.* Pieejams: <https://www.mk.gov.lv/lv/content/darbibu-regulejosie-dokumenti> [↑](#footnote-ref-1)
2. <https://www.csb.gov.lv/lv/statistika/statistikas-temas/iedzivotaji/iedzivotaju-raditaji/meklet-tema/394-jauniesi-latvija-2019> [↑](#footnote-ref-2)
3. <https://www.izm.gov.lv/images/jaunatne/IZM_Jaunatnes-politikas-analitisks_parskats_2017.pdf> [↑](#footnote-ref-3)
4. <https://youthpitstop.com/app/uploads/2019/02/Well-being-of-Young-People-in-the-Baltic-States_2018_LATVIA.pdf> [↑](#footnote-ref-4)
5. NEET jaunietis – jaunietis, kas nav iesaistīts ne nodarbinātībā, ne izglītībā, ne mācībās [↑](#footnote-ref-5)
6. <https://appsso.eurostat.ec.europa.eu/nui/submitViewTableAction.do> [↑](#footnote-ref-6)
7. https://www.em.gov.lv/lv/darba-tirgus-apskati/mazkvalificetais20darbaspeks20latvija2020191.pdf [↑](#footnote-ref-7)
8. <https://data1.csb.gov.lv/pxweb/lv/sociala/sociala__izgl__ek_aktivitate__ikgad/NBG370.px/table/tableViewLayout1/> [↑](#footnote-ref-8)
9. <https://data1.csb.gov.lv/pxweb/lv/sociala/sociala__izgl__vispskolas/IZG180.px/table/tableViewLayout1/> [↑](#footnote-ref-9)
10. <https://www.csb.gov.lv/lv/statistika/statistikas-temas/iedzivotaji/iedzivotaju-raditaji/meklet-tema/394-jauniesi-latvija-2019> [↑](#footnote-ref-10)
11. https://www.csb.gov.lv/sites/default/files/publication/2020-04/Nr\_7\_Materiala\_nenodrosinatiba\_Latvija\_2019\_%2820\_00%29\_LV.pdf [↑](#footnote-ref-11)
12. https://ec.europa.eu/youth/policy/youth-strategy [↑](#footnote-ref-12)
13. https://youthpitstop.com/app/uploads/2019/02/Well-being-of-Young-People-in-the-Baltic-States\_2018\_LATVIA.pdf [↑](#footnote-ref-13)
14. https://www.esfondi.lv/upload/izvertejumi/nosleguma\_izvertejums\_jauniesu\_garantija.pdf [↑](#footnote-ref-14)
15. Metodoloģiskās vadlīnijas <http://jaunatne.gov.lv/sites/default/files/web/metodologiskas_vadlinijas_01.04.2020.pdf> [↑](#footnote-ref-15)
16. Eddy, J. M., Martinez, C. R., Grossman, J. B., Cearley, J. J., Herrera, D., Wheeler, A. C., & Harachi, T. W. (2017). A Randomized Controlled Trial of a Long-Term Professional Mentoring Program for Children at Risk: Outcomes Across the First 5 Years. *Prevention Science*; Prevention Science, 2017, Volume 18, Number 8, Page 899 <https://link.springer.com/article/10.1007/s11121-017-0795-z>; Bruce, Mary and Bridgeland, John (2014). The Mentoring Effect: Young People’s Perspectives on the Outcomes and Availability of Mentoring. Washington, D.C.: Civic Enterprises with Hart Research Associates for MENTOR: The National Mentoring Partnership. <https://www.mentoring.org/images/uploads/Report_TheMentoringEffect.pdf>; DuBois, D. L., & Karcher, M. J. (2014). Handbook of Youth Mentoring, (2nd ed.) Thousand Oaks, CA: SAGE Publications, Inc. [↑](#footnote-ref-16)
17. <https://www.ilo.org/global/about-the-ilo/multimedia/video/institutional-videos/WCMS_741948/lang--en/index.htm> [↑](#footnote-ref-17)
18. ##  Carcillo, S., et al. (2015), "NEET Youth in the Aftermath of the Crisis: Challenges and Policies", OECD Social, Employment and Migration Working Papers, No. 164, OECD Publishing, Paris, <https://doi.org/10.1787/5js6363503f6-en>.; [https://spire.sciencespo.fr/hdl:/2441/7gu5r9nb899om9oin7k24kjpgt/resources/neet-youth.pdf](https://spire.sciencespo.fr/hdl%3A/2441/7gu5r9nb899om9oin7k24kjpgt/resources/neet-youth.pdf); The determinants of Italian NEETs and the effects of the economic crisis Genus, 2018, Volume 74, Number 1, Claudio Quintano, Paolo Mazzocchi, Antonella Rocca <https://genus.springeropen.com/articles/10.1186/s41118-018-0031-0>

 [↑](#footnote-ref-18)
19. <https://news.usc.edu/167275/how-does-coronavirus-affect-young-people-psyches/>; <https://www.unicef.org/eca/press-releases/covid-19-children-heightened-risk-abuse-neglect-exploitation-and-violence-amidst><https://www.la.lv/no-izolacijas-visvairak-cies-jauniesi>; <https://www.lsm.lv/raksts/dzive--stils/vecaki-un-berni/psihoterapeits-par-krizes-sekam-pusaudzi-ilgtermina-varetu-but-viena-no-visvairak-skartajam-grupam.a356886/>; <https://unsdg.un.org/sites/default/files/2020-03/SG-Report-Socio-Economic-Impact-of-Covid19.pdf>; <https://www.employment-studies.co.uk/system/files/resources/files/541.1.pdf> [↑](#footnote-ref-19)
20. What is NEET and how can YOUthwork provide better opportunities for young people in NEET situations. <https://www.youtube.com/watch?v=V6rO7XL15_I&feature=youtu.be> [↑](#footnote-ref-20)
21. <https://lvportals.lv/skaidrojumi/315195-vardarbiba-gimene-ko-der-zinat-cietusajam-i-2020> [↑](#footnote-ref-21)
22. <https://www.lsa.lv/12-studejoso-varetu-partraukt-studijas-covid-19-izraisito-finansialo-seku-del/> [↑](#footnote-ref-22)
23. <https://www.lsa.lv/12-studejoso-varetu-partraukt-studijas-covid-19-izraisito-finansialo-seku-del/> [↑](#footnote-ref-23)
24. <https://forbes.lv/lv/viedokli/raksts/liva-zorgenfreija-covid-19-nes-un-vel-nesis-ieverojamas-parmainas-ekonomika> [↑](#footnote-ref-24)
25. <https://www.oecd.org/coronavirus/en/> [↑](#footnote-ref-25)
26. <https://www.oecd.org/policy-briefs/Latvia%20Policy%20Brief%20-%20Inequality%20-%20LV.pdf> [↑](#footnote-ref-26)
27. https://komitejas.esfondi.lv/\_layouts/15/WopiFrame.aspx?sourcedoc=/Shared%20Documents/1.1.VI\_14-20\_progress\_UK\_10122020\_aktualizeta\_08122020.pdf&action=default [↑](#footnote-ref-27)